ΓΝΩΜΗ ΤΗΣ ΕΠΙΤΡΟΠΗΣ της 23ης Οκτωβρίου 1992 που απευθύνεται στη γαλλική κυβέρνηση και αφορά σχέδιο νόμου για την εμπορική εκμετάλλευση των εσωτερικών πλωτών οδών (Το κείμενο στη γαλλική γλώσσα είναι το μόνο αυθεντικό) (92/513/ΕΟΚ)

Σύμφωνα με το άρθρο 1 της απόφασης του Συμβουλίου της 21ης Μαρτίου 1962 περί καθιερώσεως διαδικασίας προηγουμένης εξετάσεως και διαβουλεύσεως για ορισμένες νομοθετικές, κανονιστικές ή διοικητικές διατάξεις τις οποίες πρόκειται να θεσπίσουν μελλοντικώς τα κράτη μέλη στον τομέα των μεταφορών (1), όπως τροποποιήθηκε από την απόφαση 73/402/ΕΟΚ (2), η γαλλική κυβέρνηση κοινοποίησε στην Επιτροπή, με επιστολή της 27ης Ιουλίου 1992, σχέδιο νόμου για την εμπορική εκμετάλλευση των εσωτερικών πλωτών οδών.

Η επιστολή της γαλλικής κυβέρνησης λήφθηκε από την Επιτροπή στις 29 Ιουλίου 1992 και, σύμφωνα με το άρθρο 1 της προαναφερθείσας απόφασης, η γαλλική κυβέρνηση κοινοποίησε το σχέδιο νόμου και στα λοιπά κράτη μέλη.

Βάσει του άρθρου 2 της απόφασης του Συμβουλίου, η Επιτροπή διατυπώνει την ακόλουθη γνώμη:

1. Η Επιτροπή διαπιστώνει ότι το σχέδιο νόμου που της υποβλήθηκε αφορά κυρίως τον τρόπο ναύλωσης στον τομέα των εθνικών εσωτερικών μεταφορών εμπορευμάτων δι' εσωτερικής πλωτής οδού. Το συγκεκριμένο σχέδιο νόμου σκοπεύει να τροποποιήσει το νόμο της 22ας Μαρτίου 1941 για την οργανωμένη εκμετάλλευση των εσωτερικών πλωτών οδών και το συντονισμό των σιδηροδρομικών μεταφορών και των εσωτερικών πλωτών μεταφορών.

Ο στόχος τον οποίο επιδιώκει η Γαλλία συνίσταται στην αναζωπύρωση των εσωτερικών πλωτών μεταφορών και στη βελτίωση της ανταγωνιστικότητας τους με τη δημιουργία οργανωμένων αγορών ποτάμιων μεταφορών. Έτσι, το εν λόγω σχέδιο νόμου εντάσσεται σε καθεστώς μετάβασης και προσαρμογής των οργανωμένων αγορών εντός περιορισμένου χρονικού διαστήματος έξι ετών από το παρόν καθεστώς σε ένα καθεστώς ελεύθερης αγοράς, όπου η περιτροπή θα έχανε κάθε υποχρεωτικό χαρακτήρα.

Το συγκεκριμένο σχέδιο νόμου αλλάζει τη γενική οργάνωση των ποτάμιων μεταφορών που πρόκειται να ανατεθεί στους επαγγελματίες μέσω διεπαγγελματικής επιτροπής εσωτερικών πλωτών μεταφορών που θα διαχειρίζεται την κατανομή των φορτίων μεταξύ συμβάσεων που θα αντιμετωπίζονται εκ περιτροπής και άλλων που δεν θα αντιμετοπίζονται κατ' αυτόν τον τρόπο. Η ναύλωση στον τομέα αυτό θα γίνεται με τη μορφή συμβάσεων μεταφοράς ορισμένου όγκου, χρονοναύλωσης ή ναύλωσης για ορισμένο ταξίδι ή ταξίδια. Αυτές θα αποτελούν αντικείμενο ελεύθερης διαπραγμάτευσης μεταξύ των μερών, δηλαδή μεταξύ του φορτωτή και του μεταφορέα, εκτός από τις συμβάσεις ναύλωσης για ορισμένο ταξίδι ή ταξίδια που θα εξακολουθήσουν να υπάγονται στο σύστημα ναύλωσης εκ περιτροπής.

Άλλωστε, το σχέδιο νόμου δίνει στον υπουργό Μεταφορών τη δυνατότητα να υπάγει, με διάταγμα, ορισμένες συμβάσεις μεταφοράς ορισμένου όγκου στο σύστημα ναύλωσης εκ περιτροπής.

2. Η Επιτροπή διαπιστώνει ότι το σχέδιο νόμου συμβάλλει σε κάποιο βαθμό στο άνοιγμα της αγοράς των ποτάμιων μεταφορών, ιδίως όσον αφορά τος συμβάσεις μεταφοράς ορισμένου όγκου, και το θεωρεί ικανό να προωθήσει αυτόν τον τρόπο μεταφοράς. Το άνοιγμα αυτό δεν πρέπει να αμφισβητείται.

3. Γενικά, η Επιτροπή πιστεύει ότι ένα σύστημα ναύλωσης εκ περιτροπής που θα οργανωθεί από επαγγελματίες θα ήταν αντίθετο προς τους κανόνες ανταγωνισμού που υπαγορεύονται στο άρθρο 85 της συνθήκης ΕΟΚ. Ακόμη, κράτος μέλος δεν μπορεί να αναθέσει σε επαγγελματική επιτροπή να ορίσει τις γενικές προϋποθέσεις ναύλωσης και τον τρόπο εκτέλεσης των συμβάσεων ποτάμιας μεταφοράς (πρώτο εδάφιο της τρίτης παραγράφου του άρθρου 2) και να καθορίσει τους κανόνες λειτουργίας των "χρηματιστηρίων" (δημόσιων γραφείων) ναύλωσης (τρίτη παράγραφος του άρθρου 4) χωρίς να παραβιάσει τις διατάξεις του άρθρου 3 στοιχείο στ) και του άρθρου 5 δεύτερο εδάφιο της συνθήκης ΕΟΚ, σε συνδυασμό με τις διατάξεις του άρθρου 85.

4. Εξάλλου, και ανεξάρτητα από τις παρατηρήσεις που αναφέρονται στα σημεία 2 και 3, η Επιτροπή πιστεύει ότι είναι αναγκαία η τροποποίηση του συστήματος εκ περιτροπής ενόψει της καθιέρωσης καθεστώτος ελεύθερων συναλλαγών. Λαμβανομένων υπόψη όσων αναπτύσσονται παραπάνω, καθώς και των ιδιαιτεροτήτων του συγκεκριμένου τομέα, ιδίως της παρουσίας πολυάριθμων επιχειρήσεων μικρής κλίμακας και των σημαντικών διακυμάνσεων της ζήτησης σε σχέση με την ανελαστικότητα της προσφοράς χωρητικότητας, η Επιτροπή αντιλαμβάνεται ότι η τροποποίηση αυτή μπορεί να πραγματοποιηθεί μόνο προοδευτικά.

5. Η Επιτροπή ζητεί, εν πάση περιπτώσει, από τη γαλλική κυβέρνηση να της γνωστοποιήσει προηγουμένως τα κείμενα εφαρμογής που αναφέρονται στα άρθρα 2, 5 και 9, επί των οποίων επιφυλλάσσεται να αποφανθεί.

6. Η Επιτροπή ενημερώνει τα λοιπά κράτη μέλη για την παρούσα γνώμη.

Βρυξέλλες, 23 Οκτωβρίου 1992.

Για την Επιτροπή

Karel VAN MIERT

Μέλος της Επιτροπής

(1) ΕΕ αριθ. 23 της 3. 4. 1962, σ. 720/62. (2) ΕΕ αριθ. L 347 της 17. 12. 1973, σ. 48.